
Narvas

Projekti “Rugodivi kultuurimaja ja idapargi baasil Narva ajaloopargi väljaarendamise TTA koostamine” sildfinantseerimise lubamine
Otsus võetakse vastu Kohaliku omavalitsuse korralduse seaduse § 22 lõike 1 punkti 8 alusel.

1. ASJAOLUD JA MENETLUSE KÄIK

Narva Linna Arenduse ja Ökonoomika Amet valmistab ette projektitaotlust “Rugodivi kultuurimaja ja idapargi baasil Narva ajaloopargi väljaarendamise TTA koostamine”. Taotlus esitatakse EASi arengu kavandamise programmi.
Projekti peamiseks ideeks on Rugodivi kultuurimaja idapoolse pargi rekonstrueerimine teemapargiks „Narva ajaloopark” ja Rugodivi hoonele 3. korruse juurdeehitamine, mis on osa ajaloopargist. Parki paigaldatakse tuntud inimeste skulptuurid, kes on Narva ja Eesti ajalukku oma jälje jätnud, näiteks: Adolf Theodor Hahn, Erik Dahlberg, Karl XII, Ludvig von Knopp, Sergei Lavretsov, Peeter I, Aleksandr Štiglits jm. Ajaloopark ja 3. korrus töötatakse välja ühtseks turismitooteks, mida hakatakse pakkuma nii turistidele kui ka kohalikele elanikele. 

Lisaks tuntud inimeste skulptuuridele kasutatakse vanaaegses stiilis kujundatud dekoratiivseid kujundeid ja väikevorme (istepingid, prügikastid, lillepeenrad jm). Park valgustatakse vanaaegsete laternatega, mis vastavad pargi temaatikale. Rugodivi hoone 3. korrust on võimalik kasutada näiteks ekspositsiooni, restorani ja vaateplatsina, kust avaneb kaunis vaade Narva jõele – Euroopa Liidu ja Venemaa piirile ja kahele kindlusele. Lisaks ekspositsiooni, restorani ja vaateplatsile võiks turistidele pakkuda ka muid teenuseid (näiteks, meelelahutusüritused, atraktsioonid, jm).

Ajaloopargi ja Rugodivi 3. korruse väljaarendamiseks tellitakse projekti raames TTA ja turunduskava.  

Projekti üldsumma on 422 650 krooni, millest Narva linna omafinantseering moodustab 63 397 krooni. Omafinatseeringu summa on planeeritud Narva Linna Arenduse ja Ökonoomika Ameti 2008. aasta eelarves.

Piirkondliku arengu kavandamise programmi kohaselt peab taotleja algul ise kõik projekti kulud katma, sest toetus laekub alles projekti vahearuannete ja lõpparuande esitamist. 

Narva Linnavolikogu otsusega on vaja anda Linnavalitsusele luba võtta silfinantseeringut projekti kulude katmiseks. Sildfinantseeringut on vaja 2008. aastal summas 240 000 krooni.

2. ÕIGUSLIKUD JÄRELDUSED

Projektide sildfinantseerimiseks loa andmine on võimalik Narva Linnavolikogu otsusega, sest see ei ole seadusega antud kellelegi teise kinnitada.  Narva Linnavolikogul on õigus vastavalt Kohaliku omavalitsuse korralduse seaduse § 22 lõike 1 punktile 8 ning Linnavara eeskirja (vastu võetud Narva Linnavolikogu määrusega  21.06.2005 nr 20/57)  § 4 punktile 34.1  õigus vastu võtta laene ja teisi varalisi kohustusi.

3. OTSUS

Anda Linnavalitsusele luba sildfinantseeringu võtmiseks 2008. aastal summas 240 000 krooni.
4. VAIDLUSTAMINE

Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.

5. OTSUSE JÕUSTUMINE

Otsus jõustub seadusega sätestatud korras.

